REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/119-15

11. mart 2015. godine

B e o g r a d

ZAPISNIK

20. SEDNICE ODBORAZA ZDRAVLjE I PORODICU

ODRŽANE 10. MARTA 2015. GODINE

Sednica je počela u 16,00 časova.

Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: dr Ninoslav Girić, prof. dr Milan Knežević, prof. dr Mileta Poskurica, dr Aleksandar Radojević, mr dr Ljubica Mrdaković Todorović, dr Vesna Rakonjac, dr sc. dr Darko Laketić, dr Milan Latković, prof. dr Dušan Milisavljević, Milena Ćorilić i dr Ljiljana Kosorić.

Sednici Odbora je prisustvovao zamenik odsutnog člana Odbora: dr Dragana Barišić (dr Predrag Mijatović).

Sednici nisu prisustvovali članovi Odbora: dr Branislav Blažić, dr Radoslav Jović, Elvira Kovač, Nevena Stojanović, kao ni njihovi zamenici.

Pored članova Odbora sednici su prisustvovali narodni poslanici: dr Ljiljana Beronja i dr Aleksandar Peranović.

Na predlog predsednice Odbora, jednoglasno, usvojen je sledeći:

D n e v n i r e d

1. Dogovor u vezi sa sprovođenjem zaključka sa 19. sednice Odbora;
2. Razno.

Pre prelaska razmatranja po utvrđenom dnevnom redu, usvojen je, bez primedaba, Zapisnik 19. sednice Odbora, koja je održana 25. februara 2015. godine.

Prva tačka dnevnog reda – **Dogovor u vezi sa sprovođenjem zaključka sa 19. sednice Odbora**

Predsednik Odbora, prof. dr Slavica Đukić Dejanović, obavestila je prisutne da je sednicu sazvala u kraćem roku zbog potrebe da se Odbor dogovori o sprovođenju zaključka sa prethodne sednice i njegove obaveze da prati situaciju u vezi sa vakcinisanjem, o čemu je i Ministarstvo zdravlja obavešteno.

Podsetila je na zaključak sa prethodne sednice Odbora, da vakcinacija zahteva sveobuhvatan pristup države i društva, uključujući i zakonsko uređenje ove materije u smislu usklađivanja člana 25. Zakona o zaštiti stanovništva od zaraznih bolesti i člana 15. Zakona o pravima pacijenata.

Naime, Odbor je konstatovao da su se pojavili problemi u primeni navedenih odredaba zakona, zbog kojih inicira njihovu izmenu odnosno usaglašavanje.

S tim u vezi, predsednica Odbora je sugerisala da se Ministarstvu zdrvalja predloži sledeće:

-radi usaglašavanja sa članom 15. Zakona o pravima pacijenata, član 25. Zakona o zaštiti stanovništva od zaraznih bolesti, treba dopuniti novim stavom koji glasi: „Za sprovođenje obavezne vakcinacije iz stava 2. ovog člana nije potreban pismeni pristanak pacijenta odnosno zakonskog zastupnika deteta“;

-radi preciziranja izuzeća od obavezne vakcinacije u članu 25. ovog zakona, stav 10. menja se i glasi: „ Imunizaciju iz stava 1. ovog člana vrši doktor medicine, koji po izvršenom pregledu svakog lica koje treba imunizovati, može da utvrdi privremenu, odnosno da predloži Stručnom timu trajnu kontraindikaciju za vakcinaciju.“;

-posle stava 10. dodaje se novi stav 11. koji glasi: „Propisanu evidenciju o izvršenim imunizacijama vodi doktor medicine koji vrši imunizaciju, u skladu sa zakonom“.

-Dosadašnji st.11, 12. i 13. postaju st. 12, 13. i 14.“;

-u objašnjenju pojedinih izraza, u delu Osnovne odredbe Zakona, trebalo bi definisati pojam ''imunizacije'', kako bi se pojasnilo da je imunizacija preventivna, a ne dijagnostička i terapijska medicinska mera, a imajući u vidu član 16. stav 2. Zakona o pravima pacijenata.

Stav Odbora je da Vlada, saglasno čl. 123. i 124. Ustava Republike Srbije, predloži Narodnoj skupštini odgovarajuće izmene odnosno dopune Zakona o zaštiti stanovništva od zaraznih bolesti.

 Predsednica Odbora je objasnila da suštinski kolizija ova dva zakona ne postoji, jer se striktnim tumačenjem člana 16. stav 2. Zakona o pravima pacijenata, vakcinacija ne može tretirati kao ostale invazivne dijagnostičke i terapijske medicinske mere za koje je neophodan pristanak pacijenta, s obzirom da je vakcinacija preventivna medicinska mera.

Mr dr Ljubica Mrdaković Todorović, podržala je iznete sugestije u cilju usaglašavanja propisa i otklanjanja nedoumica u njihovoj primeni, posebno odredbi koje se tiču prava na pristanak pacijenta kada se nad njim preduzima medicinska mera, te je ukazala da se medicinska mera protivno volji pacijenta, odnosno zakonskog zastupnika deteta, odnosno pacijenta lišenog poslovne sposobnosti, može preduzeti samo u izuzetnim slučajevima, koji su utvrđeni zakonom i koji su u skladu sa lekarskom etikom, kao i da bi se predloženim preciziranjem pojma imunizacije, kao preventivne medicinske mere otklonile nejasnoće u primeni zakona.

 Zatim je predsednica Slavica Đukić Dejanović upozorila na informaciju da je Sekcija za tradicionalnu medicinu Srpskog lekarskog društva akreditovala stručni sastanak dr Slađane Velkov na temu: “ Možemo li biti zdravi bez vakcina i lekova?“, zakazan za 30. mart 2015. godine u sali ovog društva u Beogradu, te da se radi se o predavanju koje je po svom sadržaju nemedicinsko jer promoviše antivakcinalnu ideju. Smatra da ovim povodom Odbor treba da zauzme stav i da od Srpskog lekarskog društva i Ministarstva zdravlja zatraži preispitivanje postupka akreditacije programa kojim antivakcinalni lobi pokušava da nametne svoje stavove.

 Prof. dr Dušan Milisavljević podržao je iznete predloge za usaglašavanje propisa. Takođe, složio se sa stavom da Odbor treba da reaguje povodom odobravanja kontinuirane medicinske edukacije koja ima za cilj da omalovaži i naruši značaj stručnog mišljenja o temi imunizacije. Upozorio je na praksu pojedinih članova antivakcinalne grupe da tuže pedijatre i epidemiologe, te je insistirao da država reaguje i zaštiti stručne ljude koji savesno rade svoj posao. Smatra da odobrenje za održavanje skupa, osobi koja prednjači u iznošenju neistina u hramu srpske medicine, nedopustiva bruka za struku i medicinu. Izneo je i da je zbog njegovog kritičkog stava na rad ove grupe, pomenuta doktorka najavila krivičnu prijavu i protiv njega. Tražio je zaštitu za sebe i svoje kolege i pozvao odgovorne u državi da se ozbiljno bave ovom grupom koja godinama seje strah protiv imunizacije.

 Dr Darko Laketić je ukazao da lekari moraju imati jedinstven stav i otklon od antivakcinalnog lobija, jer je jasno šta to znači za našu decu i populaciju, te je podsetio na probleme stranih zemalja sa azilantima koji nisu vakcinisani uz napomenu da je naša zemlja tranzitna i da to iziskuje još veći oprez.

 Dr Milan Knežević je uz podršku predloga za usaglašavanje zakona koji je iznela predsednica Odbora, bio mišljenja da pomenutu akreditaciju treba preispitati s obzirom da je Zdravstvenom savetu Srbije istekao mandat.

 Dr Ninoslav Girić je podržao zaključk i predlog Odbora za rešavanje nedoumica u tumačenju i primeni odredaba zakona koje se odnose na imunizaciju, a zatim je izneo sumnju u kredibilitet pomenute akreditacije imajući u vidu da je Zdravstvenom savetu Srbije istekao mandat i da je predsednik Lekarske komore Srbije, prof. dr Delić podneo ostavku.

 Na kraju razmatranja ove tačke dnevnog reda, Odbor je jednoglasno usvojio stav da Vlada saglasno čl. 123. i 124. Ustava Republike Srbije, predloži Narodnoj skupštini odgovarajuće izmene i dopune Zakona o zaštiti stanovništva od zaraznih bolesti, u cilju nesmetanog sprovođenja i primene propisa u oblasti zaraznih bolesti i prava pacijenata.

 Takođe, jednoglasno je podržan predlog predsednice Odbora prof. dr Slavice Đukić Dejanović da Odbor uputi saopštenje u kojem iznosi jasan stav protiv antivakcinalnog lobija i traži preispitivanje postupka akreditacije programa ove grupe građana.

Druga tačka dnevnog reda – **Razno**

Povodom ove tačke dnevnog reda nije bilo predloga ni diskusije.

Sednica je završena u 16,40 časova.

 SEKRETAR PREDSEDNIK

 Božana Vojinović Prof. dr Slavica Đukić Dejanović